Et samfunnstiltak

Satsingen på Godset-akademiet innebærer samtidig at Strømsgodset ikke lenger vil ha aktiviteter for 6-12-åringer på Gulskogen-banen i helgene. Spillerutviklingstiltaket FA Xtra fases dermed ut i høst.

Strømsgodset vil heller prioritere å bruke ressursene til å styrke aktivitetene i barnas nærmiljø. Godset-akademiet vil være et samarbeid mellom Strømsgodset, NFF Buskerud og lokale breddeklubber.

Leder for samfunnsansvar Lage Sofienlund forklarer nærmere hvorfor klubben har valgt denne retningen.

- I stedet for å hente spillere i dette alderssegmentet inn til tiltak arrangert av Strømsgodset Toppfotball på Gulskogen, vil vi heller reise ut til lokalklubbene i deres hverdag og bidra med det vi kan for å være med å skape best mulig aktivitet i hver enkelt klubb. Vi har landet på at den viktigste delen av et barns idrettsliv alltid vil foregå i barnets nærmiljø. I stedet for å trekke barna ut av dette miljøet velger vi nå å hjelpe klubbene med å skape enda mer og bedre nærmiljøaktivitet. Hvis fotballkretsen, lokalklubbene og Strømsgodset sammen kan bidra til å skape sterke og gode miljøer fylt av god aktivitet i barnas nærmiljø, så tror vi det vil føre til mindre frafall og flere fotballglade barn som opplever mestring og utvikling i trygge omgivelser, sier Sofienlund.

Det er i all hovedsak han som har jobbet frem denne modellen. Strømsgodset anser Godset-akademiet for å være et samfunnstiltak fremfor et spillerutviklingstiltak, da målet primært er å styrke miljø og aktivitet i bydelene.

Godset-akademiet blir for øvrig det fjerde samfunnsprosjektet i Strømsgodset. Fra før har vi Blåtimen, Gatelaget og et veldig fruktbart samarbeid med Redd Barna. I 2018 vil Strømsgodset være ute på mellom 425 og 450 besøk i lokale barnehager, skoler og klubber.

Hele byens lag

I norsk fotball har det i lang tid vært debattert i hvilken grad toppklubber skal involvere seg i barnefotballen. Skal toppklubbene ha egne tilbud for barn mellom 6 og 12 år eller bør aktivitet i denne alderen skje i lokalklubbene? Vi både tror og håper at vi gjennom denne modellen har funnet den ideelle måten at vi som toppklubb kan involvere oss i lokal barnefotball.

- Strømsgodset ønsker å være hele byens lag. Vi ønsker å hjelpe til der den myldrende barnefotballaktiviteten faktisk skjer, nemlig ute i byens lokalklubber. Vi hyller Norges Fotballforbund og fotballkretsen for deres flotte arbeid med Kvalitetsklubbmodellen og Grasrottrenerkursing. Det at vi som toppklubb kan få bidra inn med å understøtte dette gode arbeidet tror vi vil kunne gi arbeidet i Drammensfotballen enda større slagkraft, sier Sofienlund engasjert.

Strømsgodset vil ansette en person på heltid som vil lede Godset-akademiet. Vedkommende får med seg et team av trenerressurser fra klubben som vil rullere på å være med ut på besøk. Dette teamet vil vi presentere her på hjemmesiden senere i høst.

Flere Grasrot-trenere

- Det geniale med Godset-akademiet er at øktene Strømsgodset kjører i hver enkelt lokalklubb vil fungere som Grasrot-trenerkurs for lokale trenere. Det betyr i praksis at alle barnefotballtrenere vil få muligheten til å utdanne seg som Grasrot-trenere gjennom å delta som trenerkrefter rundt sine egne lag på sin egen hjemmebane, forteller Lage Sofienlund.

I en hektisk hverdag kan det å ta trenerkurs være en tidsmessig belastning. Dermed vil det være lett å velge bort. Vi ønsker med denne modellen å legge til rette for at flere barnefotballtrenere får trenerkurs innbakt i hverdagen de allerede har rundt eget lag.

- Dette vil gjøre trenerkurset mer spesifikt rettet mot de problemstillingene hver trener står overfor. Samtidig vil det være tidsbesparende for alle flotte foreldretrenere som gjør en strålende jobb med barnelagene i byen vår, sier leder for samfunnsansvar i Strømsgodset.

Gjennom Godset-akdemiet får vi nå på plass et strålende samarbeid mellom lokalklubber, krets og toppklubb i barnefotballen. I disse dager sluttføres det også en lengre dialog rundt hvordan vi kan samarbeide best mulig i ungdomsfotballen.

- Får vi dette på plass vil vi i Drammensfotballen ha et trekantsamarbeid mellom lokalklubber, krets og toppklubb gjennom hele barne og ungdomsfotballen. Det vil være helt unikt og et potensielt kjempeløft for Drammensfotballen, sier Lage Sofienlund.